## Pravilnik o unutarnjoj reviziji korisnika proračuna

### NN 35/2008 (28.3.2008.), Pravilnik o unutarnjoj reviziji korisnika proračuna

# MINISTARSTVO FINANCIJA

**1212**

Na temelju članka 37. stavak 1. točka d) Zakona o sustavu unutarnjih
financijskih kontrola u javnom sektoru (»Narodne novine«, broj 141/06) ministar
financija donosi

## PRAVILNIK

### O UNUTARNJOJ REVIZIJI KORISNIKA PRORAČUNA

I. OPĆE ODREDBE

Članak 1.

Ovim Pravilnikom pobliže se uređuju kriteriji za uspostavljanje unutarnje
revizije kod korisnika proračuna, ustrojstveni položaj jedinice za unutarnju
reviziju i položaj imenovanoga unutarnjeg revizora u jedinici lokalne i područne
(regionalne) samouprave, te provjera kvalitete obavljanja unutarnje revizije kod
korisnika proračuna.

II. KRITERIJI ZA USPOSTAVLJANJE UNUTARNJE REVIZIJE KOD KORISNIKA PRORAČUNA

*Uspostavljanje unutarnje revizije ustrojavanjem neovisne jedinice izravno
odgovorne čelniku korisnika proračuna*

Članak 2.

U skladu s odredbama Zakona o sustavu unutarnjih financijskih kontrola u javnom
sektoru (»Narodne novine«, broj 141/06; dalje u tekstu: Zakon) i ovoga
Pravilnika sva ministarstva, središnji državni uredi, izvanproračunski zavodi,
županije, Grad Zagreb, županijska središta i gradovi s više od 35.000 stanovnika
obvezni su ustrojiti neovisnu jedinicu za unutarnju reviziju.

Članak 3.

(1) Osim korisnika proračuna iz članka 2. ovoga Pravilnika, unutarnju su
reviziju, ustrojavanjem neovisne jedinice izravno odgovorne čelniku korisnika
proračuna, obavezni uspostaviti i:
– korisnici koji zapošljavaju više od 50 zaposlenika, a imaju godišnje rashode i
izdatke veće od 30.000.000,00 kuna, ili
– korisnici čije je područje poslovanja visokorizično, a obav­ljanje zadaća
specifično, pa iako ne zadovoljavaju neki od kriterija iz članka 3. stavak 1.
alineja 1. ovoga Pravilnika, odluku o obvezi ustrojavanja jedinice donosi
ministar financija.
(2) Rashodi i izdaci iz stavka 1. ovoga članka odnose se na nacionalna sredstva
i sredstva iz svih drugih izvora.

Članak 4.

Korisnici proračuna koji su obvezni ustrojiti neovisnu jedinicu za unutarnju
reviziju prema odredbama članka 2. i članka 3. stavak 1. ovoga Pravilnika
iznimno, prema vlastitoj procjeni opravdanosti, mogu uspostaviti unutarnju
reviziju na način propisan člankom 17. stavak 1. točka b) ili točka c) Zakona.

Članak 5.

Korisnici proračuna koji nisu obvezni uspostaviti unutarnju reviziju prema
kriterijima navedenima u članku 3. ovoga Pravilnika mogu prema vlastitoj
procjeni opravdanosti uspostaviti unutarnju reviziju na jedan od načina
propisanim odredbama članka 17. Zakona.

Članak 6.

Uspostavu unutarnje revizije na jedan od propisanih načina te broj ovlaštenih
unutarnjih revizora uređuje svaki korisnik proračuna svojim aktom o unutarnjem
redu, vodeći računa o poslovnim procesima i zacrtanim ciljevima, o proračunskim
i drugim sredstvima kojima raspolaže te o broju zaposlenika.

Članak 7.

(1) Korisnici proračuna koji iz pretpristupnih fondova Europske unije ili iz
drugih izvora dobiju jednokratnu pomoć nisu obvezni ustrojiti jedinicu za
unutarnju reviziju ukoliko ne udovoljavaju kriterijima iz članka 3. stavak 1.
ovoga Pravilnika.
(2) Unutarnju reviziju sredstava iz stavka 1. ovoga članka provodit će
institucija koja je dodijelila sredstva ili institucija putem koje je projekt
financiran.

*Uspostavljanje zajedničke jedinice za unutarnju reviziju na prijedlog više
korisnika proračuna, uz prethodnu suglasnost ministra financija*

Članak 8.

(1) Korisnici proračuna mogu prema vlastitoj procjeni ili na temelju prijedloga
više korisnika proračuna, a uz prethodnu suglasnost ministra financija,
uspostaviti zajedničku jedinicu za unutarnju reviziju.
(2) Zajednička jedinica za unutarnju reviziju više korisnika proračuna na razini
središnje države osniva se uredbom ili drugim aktom Vlade Republike Hrvatske.
(3) Zajednička jedinica za unutarnju reviziju više korisnika proračuna na
lokalnoj razini osniva se sporazumom o osnivanju između korisnika proračuna,
kojim se utvrđuje ustrojstvo jedinice, način imenovanja voditelja zajedničke
jedinice, financiranje i druga pitanja važna za njezin rad, uz prethodnu
suglasnost ministra financija.
Uspostavljanje unutarnje revizije sporazumom o obavljanju poslova unutarnje
revizije s mjerodavnim ministarstvom/institucijom te jedinicom lokalne i
područne (regionalne) samouprave, uz prethodnu suglasnost ministra financija

Članak 9.

(1) Korisnici proračuna mogu prema vlastitoj procjeni ili na temelju prijedloga
više korisnika proračuna uz prethodnu suglasnost ministra financija, uspostaviti
unutarnju reviziju sporazumom o obavljanju poslova unutarnje revizije s
mjerodavnim ministarstvom/institucijom te jedinicom lokalne i područne
(regionalne) samouprave.
(2) Za uspostavljanje unutarnje revizije iz stavka 1. ovoga članka uvjet je da
je jedan od korisnika proračuna koji sklapaju sporazum već ustrojio jedinicu ili
imenovao unutarnjeg revizora.

Članak 10.

Ako je unutarnja revizija uspostavljena na način propisan
odredbama članka 8.
ili 9. ovoga Pravilnika, voditelj jedinice za unutarnju reviziju odnosno
imenovani unutarnji revizor dužni su, uz poslove propisane Zakonom, obavljati i
poslove propisane sporazumom o osnivanju zajedničke jedinice za unutarnju
reviziju odnosno sporazumom o obavljanju unutarnje revizije.

III. USTROJSTVENI POLOŽAJ JEDINICE ZA UNUTARNJU REVIZIJU I POLOŽAJ IMENOVANOG
UNUTARNJEG REVIZORA U JEDINICI LOKALNE I PODRUČNE (REGIONALNE) SAMOUPRAVE

Članak 11.

(1) Jedinica za unutarnju reviziju u lokalnoj i područnoj (regionalnoj)
samoupravi ustrojava se kao zasebna ustrojstvena jedinica na najvišoj
organizacijskoj razini, ustrojstveno i funkcionalno neovis­na od drugih upravnih
tijela, izravno i isključivo odgovorna čelniku korisnika proračuna.
(2) Jedinica iz stavka 1. ovoga članka osniva se za obavljanje poslova revizije
propisane Zakonom i nije vezana za obavljanje drugih poslova iz djelokruga
jedinice lokalne i područne (regionalne) samouprave.
(3) Imenovani unutarnji revizor u lokalnoj i područnoj (regionalnoj) samoupravi
u pravilu se postavlja na izdvojeno radno mjesto neposredno do čelnika korisnika
proračuna, ili u upravnom odjelu ili službi korisnika proračuna kada je
funkcionalno isključivo odgovoran čelniku korisnika proračuna.

Članak 12.

Voditelja jedinice za unutarnju reviziju, odnosno imenovanog unutarnjeg revizora
u jedinici lokalne i područne (regionalne) samouprave, imenuje čelnik jedinice
lokalne i područne (regionalne) samouprave.

IV. PROVJERA KVALITETE OBAVLJANJA UNUTARNJE REVIZIJE KOD KORISNIKA PRORAČUNA

Članak 13.

(1) Voditelj jedinice za unutarnju reviziju donosi cjeloviti Program osiguranja
i poboljšanja kvalitete obavljanja unutarnje revizije (dalje u tekstu: Program
osiguranja kvalitete) na temelju predloška koji priprema Središnja
harmonizacijska jedinica Ministarstva financija.
(2) Programom osiguranja kvalitete određuje se da provjera kvalitete može biti
unutarnja i vanjska.

Članak 14.

(1) Unutarnja provjera kvalitete sastoji se od kontinuirane i povremene
provjere.
(2) Kontinuiranu provjeru, odnosno praćenje rada i rezultata rada unutarnje
revizije provodi voditelj jedinicu za unutarnju reviziju, a povremena provjera
kvalitete provodi se putem samoocjenivanja.

Članak 15.

(1) Vanjsku provjeru kvalitete obavljanja unutarnje revizije kod korisnika
proračuna obavlja Središnja harmonizacijska jedinica Ministarstva financija i
vanjska revizija.
(2) Središnja harmonizacijska jedinica Ministarstva financija provjeru kvalitete
provodi redovitom godišnjom i povremenom provjerom.

Članak 16.

(1) Redovita godišnja provjera kvalitete provodi se na temelju godišnjih
izvješća korisnika proračuna o obavljenim unutarnjim revizijama i aktivnostima
unutarnje revizije za proteklu godinu.
(2) Povremenu provjeru kvalitete provodi Središnja harmonizacijska jedinica
zajedno sa stručno ovlaštenim unutarnjim revizorima iz drugih korisnika
proračuna, koje je predložila Središnja harmonizacijska jedinica Ministarstva
financija.
(3) Povremena provjera kvalitete obavlja se najmanje jednom u pet godina na
zahtjev unutarnje revizije korisnika proračuna.
(4) Povremena provjera kvalitete obavlja se kod korisnika proračuna povremenim
pregledom cjelovitog obavljanja poslova unutarnje revizije.
(5) O rezultatima vanjske provjere kvalitete voditelj jedinice za unutarnju
reviziju izvještava čelnika korisnika proračuna. Unutarnja revizija dužna je
postupiti po preporukama vanjske revizije u slučaju nesukladnosti s međunarodnim
revizijskim standardima, zakonima ili drugim propisima koji uređuju unutarnju
reviziju u Republici Hrvatskoj.

VII. PRIJELAZNE I ZAVRŠNE ODREDBE

Članak 17.

Danom stupanja na snagu ovoga Pravilnika prestaje važiti Pravilnik o unutarnjoj
reviziji proračunskih korisnika (»Narodne novine«, broj 150/05).

Članak 18.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/08-01/64
Urbroj: 513-10/08-1
Zagreb, 3. ožujka 2008.

Ministar financija
**Ivan Šuker**, v. r.

Pravilnik, NN 35/2008-1212
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)